Mnr. Jandre Germishuizen het onlangs die uitsonderlike ervaring gehad om 'n luiperd by Spitzkoppe te sien. “Die bestuurder van 'n lodge het vir my gesê hulle het tekens van 'n luiperd in die omgewing gesien. Ek weet daar is geen foto's van die dier daar geneem nie. Ek het ook gedink die moontlikheid om een te sien, is amper nul,” het hy gesê. Een namiddag het die bestuurder hom geroep en na 'n groot rots gewys. “Ek kon my oë nie glo toe ek 'n luiperd onder die groot rots, sowat 300 m van ons af, sien lê nie. Ek was seker al 100 keer by Spitzkoppe en kon nie glo iets só wonderlik skuil daar nie. Dit was ongelooflik en ek moes myself knyp,” het Germishuizen gesê. Volgens hom het die luiperd vir hom gekyk voordat hy met die rotse saamgesmelt het en grasieus daaroor verdwyn het. Mnr. Lagneau Stephane het op Germishuizen se Facebook-blad gesê hy het sowat 'n maand gelede 'n luiperd by Bushman's Paradise by Spitzkoppe gesien.
Die Namibiese weerkantoor waarsku nog 'n kragtige antisikloon is op pad, wat 'n baie koue naweek vir Namibiërs gaan bring.
Hoewel die tweede kouefront wat suidwestelike dele van die Kaap Maandag bereik het, nie 'n groot invloed op Namibië gehad het nie, sal dit na verwagting van môre af weer baie koud kan raak.
'n Laedrukstelsel wat tans gedeeltelik oor die see en noordwes van Namibië lê, bring twee kouefronte van suid van die vasteland af nader. Die kragtige antisikloon wat tans die westelike kus van suider-­Afrika nader, sal die kouefronte na verwagting vér oor die vasteland stoot.
Die antisikloon sal egter ook meer vog oor die subkontinent intrek as sy voorloper verlede week, wat reën en sneeu tot gevolg kan hê.
Die intense antisikloon wat vir die eerste koue gesorg het en tans oor die Indiese Oseaan geleë is, het nou in twee stelsels opgedeel en bring steeds reën vir sekere dele in Suider-Afrika. Dit veroorsaak tans 'n anti-kloksgewyse windsirkulasie, wat voortdurend vogtigheid en koue weer oor die oostelike en ­sentrale dele van die subkontinent stoot, maar eindelik ook verantwoordelik is vir Oosweer langs die kus.
Hoewel hierdie stelsel plek-plek winterreën vir die verre ­Noordooste kan bring, veroorsaak dit 'n sterk noordoostelike wind oor die Noordweste en die land se kus­gedeeltes. Die sterk wind word aangevuur deur 'n laedrukstelsel wat tans oor die Atlantiese Oseaan geleë is.
'n Skerp drukgradiënt kom tussen die antisikloon en die laedrukstelsel voor, wat die winde in hierdie gebied veroorsaak.
Oosweer is 'n verskynsel wat slegs plaasvind as die sentrale dele van Namibië baie koud is, en temperature oor die Atlantiese Oseaan warmer is as in die binneland om 'n laedrukgebied te veroorsaak.